b'\n_START_ARTICLE_\nVen\xc3\xa4j\xc3\xa4n avaruusvoimat\n_START_PARAGRAPH_\nVen\xc3\xa4j\xc3\xa4n avaruusvoimat (ven. \xd0\x9a\xd0\xbe\xd1\x81\xd0\xbc\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb5 \xd0\xb2\xd0\xbe\xd0\xb9\xd1\x81\xd0\xba\xd0\xb0 \xd0\xa0\xd0\xbe\xd1\x81\xd1\x81\xd0\xb8\xd0\xb8, VKS) on Ven\xc3\xa4j\xc3\xa4n federaation asevoimien sotilaallisesta avaruustoiminnasta vastaava osa, joka perustettiin 10. elokuuta 1992.\n_START_SECTION_\nHistoria\n_START_PARAGRAPH_\nNeuvostoliitossa avaruuden sotilaallisen k\xc3\xa4yt\xc3\xb6n valmistelu alkoi viimeist\xc3\xa4\xc3\xa4n 1950-luvun alkupuolella kuten Yhdysvalloissakin._NEWLINE_Ven\xc3\xa4j\xc3\xa4n avaruusvoimat perustuvat Neuvostoliiton avaruusvoimiin, jotka perustettiin vasta vuonna 1982 kokoamalla puolustusministeri\xc3\xb6n ja eri aselajien avaruusyksik\xc3\xb6t. T\xc3\xa4m\xc3\xa4 on voinut liitty\xc3\xa4 Yhdysvaltain ja Neuvostoliiton v\xc3\xa4liseen avaruussotapeliin, joka oli kiihke\xc3\xa4ss\xc3\xa4 vaiheessa tuolloin. Organisatoriset muutokset ovat olleet samanlaisia kuin Yhdysvalloissa, jossa avaruusjoukot ovat edelleen osa Yhdysvaltain ilmavoimia._NEWLINE_Kummassakin maassa kisa avaruusvoimista k\xc3\xa4ytiin eri aselajien kesken 1950-luvun lopussa ja uudestaan 1990-luvulla. Hein\xc3\xa4kuussa 1997 Ven\xc3\xa4j\xc3\xa4n avaruusvoimat hajotettiin ja sotilaallinen avaruustoiminta siirtyi Ven\xc3\xa4j\xc3\xa4n Strategisille ohjusjoukoille. Ohjuspuolustus siirtyi samalla ilmapuolustuksesta strategisiin ohjusjoukkoihin. Ilmapuolustus koottiin Ven\xc3\xa4j\xc3\xa4n ilmavoimien alaisuuteen. Molemmilla toimenpiteill\xc3\xa4 sek\xc3\xa4 ohjusjoukot ett\xc3\xa4 ilmavoimat pyrkiv\xc3\xa4t onnistuneesti est\xc3\xa4m\xc3\xa4\xc3\xa4n talousvaikeuksista johtuvien saneerauksien vaikutukset omaan upseerikuntaan. Toimi onnistui ja v\xc3\xa4hensi merkitt\xc3\xa4v\xc3\xa4sti Ven\xc3\xa4j\xc3\xa4n sotilaallisen avaruustoiminnan volyymi\xc3\xa4. Suurempi haitta toiminnalle oli avaruusjoukkojen henkil\xc3\xb6st\xc3\xb6n siirtyminen siviilit\xc3\xb6ihin. Avaruusvoimat perustettiin uudelleen 1. kes\xc3\xa4kuuta 2001. Niit\xc3\xa4 johtamaan tuli kenraalieversti Anatoli Perminov, joka my\xc3\xb6hemmin siirtyi Ven\xc3\xa4j\xc3\xa4n avaruusj\xc3\xa4rjest\xc3\xb6n johtoon.\n_START_SECTION_\nOrganisaatio\n_START_PARAGRAPH_\nAvaruusvoimien p\xc3\xa4\xc3\xa4teht\xc3\xa4v\xc3\xa4 on ydinohjushy\xc3\xb6kk\xc3\xa4ysten ennakkovaroitus. Muita teht\xc3\xa4vi\xc3\xa4 ovat satelliittitietoliikenne, satelliittipaikannus ja satelliittikaukokartoitus niiden eri muodoissa. Avaruusvoimat operoivat mm. GLONASS-paikannussatelliitteja._NEWLINE_Joukkoihin kuuluu "Kolmas ohjuspuolustusarmeija" ja "Ohjusvaroitusdivisioona", joiden molempien p\xc3\xa4\xc3\xa4majat ovat Solnet\xc5\xa1nogorskissa Moskovan l\xc3\xa4hell\xc3\xa4. Ne operoivat mm. Qabala-tutka-asemia Azerbaid\xc5\xbeanissa ja A-135 ohjustorjuntaohjuksia Moskovan seudulla._NEWLINE_Avaruudessa liikkuvia kappaleita seurataan my\xc3\xb6s optisesti. Okno (eli ikkuna) seuranta-asema on osa t\xc3\xa4t\xc3\xa4 toimintaa . Seuranta-asema on Nurakissa Tad\xc5\xbeikistanissa. Okno havaitsee tietyn suuruiset kappaleet 40 000\xc2\xa0km:n et\xc3\xa4isyydelt\xc3\xa4 maasta._NEWLINE_Avaruusvoimat operoivat Plesetskin kosmodromia ja Svobodnyn laukaisukeskusta. Se jakaa Baikonurin kosmodromin hallintavastuun Ven\xc3\xa4j\xc3\xa4n avaruusj\xc3\xa4rjest\xc3\xb6n kanssa. Tilanne vastaa NASAn ja Yhdysvaltain ilmavoimien toimintaa mm. Cape Canaveralissa.'